**Inoltrà da: Num** (vischnanca/instituziun)

**Adressa**

En il chantun Grischun vegnan las derschadras ed ils derschaders elegids actualmain per ina durada da 4 onns. Quest sistem da la reelecziun periodica da derschadras e derschaders è fixada gia en la Constituziun dal chantun Grischun. El è l'expressiun dal fatg ch'il princip democratic è francà ferma­main. Tras la reelecziun periodica duain las derschadras ed ils derschaders vegnir liads vi da la volun­tad dal pievel. A medem temp duain ellas ed els er survegnir la legitimaziun necessaria per exequir lur uffizi (cf. latiers missiva carnet nr. 9/2018-2019, p. 779, 820).

L'organ electoral po trair a niz il sistem da la reelecziun periodica per prender influenza sin la giurisdicziun, tras quai ch'i vegn smanatschà a las derschadras ed als derschaders da «dar ina lecziun» en vista a l'elecziun da conferma u tras quai ch'ellas ed els vegnan chastiads pervia da sentenzias malvesidas, intimads da sa retrair «voluntarmain» u betg pli reelegids. Tals eveniments n'han betg mo effects per la persuna directamain pertutgada. Els pon avair in effect exemplaric er per derschadras e derschaders betg pertutgads, uschia che quellas e quels concepeschan lur sentenzias – pli u main sapientivamain – er tenor l'acceptanza presumtiva tar l'autoritad da reelecziun. Il sistem da la reelecziun periodica stat perquai en in champ da tensiun cun l'independenza giudiziala (cf. latiers missiva carnet nr. 9/2018-2019, p. 802).

Ils onns passads hai dà adina dapli vuschs che pretendan d'abolir la procedura da reelecziun. La pro­cedura da reelecziun è dentant anc adina fitg derasada en Svizra. La Confederaziun e 25 chantuns enconuschan il sistem da la reelecziun periodica cun duradas d'uffizi relativamain curtas da 2 fin 6 onns. Mo il chantun Friburg prevesa in'unica elecziun da sias derschadras e da ses derschaders. Sche la procedura da reelecziun vegniss abolida, stuessan ils motivs per terminar l'uffizi da derschadra u da derschader vegnir examinads ed eventualmain adattads. Sch'il chantun Grischun sa decidess da prevair in'unica elecziun da las derschadras e dals derschaders per ina durada d'uffizi fixa, stuessi pli­navant vegnir examinà, schebain i stuess vegnir concedida ina pensiun a las derschadras ed als der­schaders – analogamain a las commembras ed als commembers da la Regenza. La concepziun da la procedura electorala ha pia consequenzas per la relaziun d'engaschament da las derschadras e dals derschaders. Cun agid da quest questiunari duai perquai l'emprim vegnir eruì, sch'il sistem da la re­elecziun periodica en il chantun Grischun duai vegnir abolì u midà, avant che las regulaziuns respec­tivas vegnan elavuradas.

|  | **Gea** | **Na** |
| --- | --- | --- |
| 1. **Elecziun da las derschadras e dals derschaders en las dretgiras chantunalas** 2. **Procedura da reelecziun** 3. Duai il sistem da la reelecziun periodica vegnir mantegnì per las derschadras ed ils derschaders? |  |  |
| *Remartgas:* |  |  |
| 1. Sch'il sistem da la reelecziun periodica duai vegnir abolì:   1.2.1 Duain las derschadras ed ils derschaders da las dretgiras chantunalas vegnir elegids in'unica giada per ina durada d'uffizi nundeterminada, maximalmain fin la cumplenida da la vegliadetgna da pensiun legala (68 onns [uffizi princi­pal], 70 onns [uffizi accessoric])? |  |  |
| *Remartgas:* |  |  |
| 1.2.2 Duain las derschadras ed ils derschaders da las dretgiras chantunalas vegnir elegids per in'unica durada d'uffizi? |  |  |
| *Remartgas:*    **Remartga da las dretgiras**:  Las dretgiras chantunalas refusan ina tala regulaziun. Bain rinforzass in'unica elecziun per ina durada d'uffizi fixa l'independenza giudiziala cumpareglià cun la regulaziun actuala. Qua tras sa reduciss l'attractivitad da l'uffizi da der­scha­dra u da derschader però considerablamain. Sche la durada d'uffizi vegniss limitada p.ex. a 12 onns, stuess ina persuna che vegniss elegida cun 40 onns en in uffizi da derschadra u da derschader terminar l'activitad giudiziala gia cun 52 onns e s'orientar professiunalmain da nov. Quai dastgass esser difficil per ella. Sche la durada d'uffizi vegniss limitada, stuess ins supponer che persunas pli giuvnas na fissan strusch pli prontas da sa metter a disposiziun per in uffizi da derschadra u da derschader. |  |  |
| 1.2 Sch'il sistem da la reelecziun periodica duai vegnir mantegnì:  1.2.1 Duain las derschadras ed ils derschaders vegnir elegids per ina durada d'uffizi da 4 onns?  *Remartgas:* |  |  |
| 1.2.2 Duain las derschadras ed ils derschaders vegnir elegids per ina durada d'uffizi da 6 onns? |  |  |
| *Remartgas:* |  |  |
| **II. Regulaziuns spezialas concernent la reelecziun da las derschadras superiuras e dals derschaders superiurs**  1. Duai la durada d'uffizi da las derschadras superiuras e dals derschaders superiurs sa prolungar taciturnamain, sche la CGS na propona betg da far ina reelecziun avant la scadenza da la durada d'uffizi? |  |  |
| *Remartgas:* |  |  |
| 2. Duai il Cussegl grond dastgar refusar la reelecziun da derschadras superiuras e da derschaders superiurs, sch'igl è avant maun in motiv per ina destituziun da l'uffizi (greva violaziun da l'obligaziun d'uffizi, commess in crim u in delict che sa basa sin in act che n'è betg cumpatibel cun l'activitad giudiziala)?  *Remartgas:* |  |  |
| 3. Sin plaun federal ed en plirs chantuns pon vegnids elegids – en proceduras parlamentaras da reelecziun – mo derschadras e derschaders en uffizi. Sch'ellas ed els na cuntanschan betg la maioritad absoluta en l'emprim scrutini, sto la plazza respectiva da derschadra u da derschader vegnir publitgada uffizialmain. Sin quai examinescha la cumissiun parlamentara cumpetenta las candidaturas entradas. A la procedura electorala successiva pon sa participar tut las persunas che vulan surpigliar l'uffizi respectiv da der­schadra u da derschader. I dat tants scrutinis sco quai ch'i dovra, fin ch'ina persuna ha cuntanschì la maioritad necessaria.  Duai ina tala procedura da reelecziun vegnir introducida per las derschadras superiuras ed ils derschaders superiurs?  *Remartgas:* |  |  |

Sche Vus duvrassas agid per emplenir il questiunari, stat dunna advocata dr. iur. Christa Baumann (christa.baumann@djsg.gr.ch, tel. 081 252 25 09) gugent a Vossa disposiziun.

Empleni per plaschair cumplettamain il questiunari e tramettai quel al Departament da giustia, segirezza e sanadad.

Grazia fitg per Voss prezius sustegn!